b'\n_START_ARTICLE_\nSocializacija\n_START_SECTION_\nBiologinis pagrindas\n_START_PARAGRAPH_\nDal\xc4\xaf socialinio elgesio modelio mes gauname i\xc5\xa1 savo t\xc4\x97v\xc5\xb3 ir prot\xc4\x97vi\xc5\xb3 per genetin\xc4\x99 informacij\xc4\x85. Socialin\xc4\x99 elgsen\xc4\x85 taip pat veikia tam tikri hormoniniai poky\xc4\x8diai, susij\xc4\x99 su paros, met\xc5\xb3 laiko ir am\xc5\xbeiaus ciklais. Genais ir hormonais grind\xc5\xbeiama individo svarbiausi\xc5\xb3 biologini\xc5\xb3 proces\xc5\xb3 raida (ontogenez\xc4\x97) s\xc4\x85lygoja \xc5\xbemoni\xc5\xb3 socialin\xc4\x99 veikl\xc4\x85 (nuo agresijos iki altruizmo);\n_START_SECTION_\nSocializacij\xc4\x85 veikian\xc4\x8dios j\xc4\x97gos\n_START_PARAGRAPH_\nSocializacija neb\xc5\xabna vienakryptis, linijinis procesas. Kiekvieno individo socializacij\xc4\x85 veikia daugyb\xc4\x97 kit\xc5\xb3 individ\xc5\xb3 ar j\xc5\xb3 grupi\xc5\xb3. Svarbiausios grup\xc4\x97s \xc4\xafvardijamos kaip socializacijos agentai. Prie svarbiausi\xc5\xb3 socializacijos agent\xc5\xb3 priskiriama \xc5\xa1eima, \xc4\xafvairiausios mokymo \xc4\xafstaigos, religin\xc4\x97s, laisvalaikio leidimo organizacijos. Pastaruoju metu vis didesn\xc4\x99 \xc4\xaftak\xc4\x85 socializacijos procesams \xc4\xafgyja \xc5\xbeiniasklaida._NEWLINE_Labai da\xc5\xbenai socializacijos agentai kryptingai formuoja socializuojamojo asmens elgsen\xc4\x85, tik\xc4\x97damiesi tiesiogin\xc4\x97s naudos. Taip elgiasi daugelis komercini\xc5\xb3 bei visuomenini\xc5\xb3 organizacij\xc5\xb3. Formalios ir neformalios mokymo \xc4\xafstaigos, religin\xc4\x97s organizacijos, verslo organizacijos deklaruoja socializacijos krypt\xc4\xaf, formas ir turin\xc4\xaf savo veiklos nuostatuose bei ugdymo programose. Be to, daugelis mokymo \xc4\xafstaig\xc5\xb3 vykdo socializacijos proceso etapin\xc4\x99 kontrol\xc4\x99, d\xc4\x97ka kurios organizacij\xc5\xb3 nariai perskirstomi socialin\xc4\x97je hierarchijoje. T\xc4\x85 pat\xc4\xaf galima pasakyti ar apie vis\xc5\xb3 tip\xc5\xb3 (pelno siekian\xc4\x8di\xc5\xb3 ir nesiekian\xc4\x8di\xc5\xb3) sporto organizacij\xc5\xb3 veiklos tikslus \xe2\x80\x93 tur\xc4\x97ti tam tikr\xc4\x85 nari\xc5\xb3, pripa\xc5\xbe\xc4\xafstan\xc4\x8di\xc5\xb3 organizacijos veiklos vertybes ir besilaikan\xc4\x8di\xc5\xb3 formali\xc5\xb3 ir neformal\xc5\xb3 norm\xc5\xb3, skai\xc4\x8di\xc5\xb3._NEWLINE_Labai da\xc5\xbenai \xc4\xaftakingiausi socializacijos agentai susiduria su individ\xc5\xb3 nenoru socializuotis, pasirei\xc5\xa1kian\xc4\x8diu nepaklusnumu, \xc4\xaf\xc5\xbe\xc5\xabliu elgesiu, u\xc5\xbema\xc4\x8di\xc5\xb3 ardym\xc5\xb3. Galima tik steb\xc4\x97tis, kad daugeliu atvej\xc5\xb3, \xc5\xbei\xc5\xabrint i\xc5\xa1 socializacijos proceso u\xc5\xbemanytoj\xc5\xb3 ta\xc5\xa1ko, socializacija pavyksta. Pavyzd\xc5\xbeiui, vaikai ir jaunuoliai da\xc5\xbeniausiai s\xc4\x97kmingai susitapatina su savo lyties, tautyb\xc4\x97s, gimtosios kult\xc5\xabros elgesio standartais. Ta\xc4\x8diau daug sunkiau juos priversti mokytis, lankyti dail\xc4\x97s ar muzikos mokyklas, laikytis sveikos gyvensenos taisykli\xc5\xb3.'